丹元子步天歌 东方七宿
唐·王希明

角，两星南北正直著。中有平道上天田，总是黑星两相连。别有一乌名进贤，平道右畔独渊然。最上三星周鼎形，角下天门左平星。双双横于库楼上，库楼十星屈曲明。楼中五柱十五星，三三相著如鼎形。其中四星别名衡，南门楼外两星横。亢，四星恰如弯弓状。大角一星直上明，折威七子亢下横。大角左右摄提星，三三相似如鼎形。折威下左顿顽星，两个斜安黄色精。顽下二星号阳门，色若顿顽直下?。氐，四星似斗侧量米。天乳氐上黑一星，世人不识称无名。一个招摇梗河上，梗河横列三星状。帝席三黑河之西，亢池六星近摄提。氐下众星骑官出，骑官之众二十七。三三相连十欠一，阵车氐下骑官次，骑官下三车骑位。天辐两星列阵傍，将军阵里振威霜。房，四星直下主明堂。键闭一黄斜向上，钩铃两个近其傍。罚有三星植键上，两咸夹罚似房状。房下一星号为日，从官两个日下出。心，三星中央色最深。下有种卒共十二，三三相聚心下是。尾，九星如钩苍龙尾。下头五点号龟星，尾上天江四横是。尾东一个名傅说，傅说东畔一鱼子。龟西一室是神宫，所以列在后妃中。箕，四星形状如簸箕。箕下三星名木杵，箕前一黑是糠皮。